ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1267/96 υποβολή: Miguel Arias Caρete (PPE) προς την Επιτροπή (24 Μαΐου 1996)

Θέμα: Πόσιμοι απεσταγμένοι οίνοι

Το Ευρωπαϊκό Κοινοβούλιο ενέκρινε, τον Απρίλιο του 1995, σειρά τροπολογιών στην πρόταση μεταρρύθμισης της ΚΟΑ του αμπελοοινικού τομέα, θεωρώντας ανεπαρκές το σκεπτικό της Επιτροπής σχετικά με την εθελοντική απόσταξη. Επίσης, ζήτησε την έγκριση ενός συστήματος που θα φροντίζει, μεταξύ των άλλων, για τον αναγκαίο εφοδιασμό με πόσιμα οινοπνεύματα και τσίπουρα.

Εντούτοις, στην απάντησή της προς την γραπτή ερώτηση Ε-3255/95 ((ΕΕ C 91 της 27.3.1996, σελ. 49.)) του κ. Amadeo Amadeo, η Επιτροπή δήλωσε ότι το Κοινοβούλιο δεν είχε κρίνει αρνητικά το σκεπτικό της Επιτροπής όσον αφορά την ύπαρξη μιας μοναδικής εθελοντικής απόσταξης.

Λαμβανομένων υπόψη των ανωτέρω, καθώς επίσης και της μεγάλης οικονομικής και κοινωνικής σημασίας της δραστηριότητας αυτής, ερωτάται η Επιτροπή:

- Συνειδητοποιεί η Επιτροπή την σημασία που έχει η διασφάλιση - σε κατάλληλες συνθήκες ποιότητας, όγκου και τιμών - του εφοδιασμού με οίνο για την παραγωγή πόσιμων οινοπνευμάτων οίνου, των οποίων η χρήση είναι υποχρεωτική, σύμφωνα με τους κανονισμούς της ΕΕ, για ορισμένα προϊόντα (όπως το brandy, οι επιδόρπιοι οίνοι κλπ.), αποφεύγοντας τη στρέβλωση της αγοράς που θα συνέβαινε σε άλλη περίπτωση;

- Σκέπτεται η Επιτροπή να περιλάβει στην μεταρρύθμιση της ΚΟΑ του αμπελοοινικού τομέα τις τροπολογίες που ενέκρινε το Ευρωπαϊκό Κοινοβούλιο;

Απάντηση του κ. Fischler εξ ονόματος της Επιτροπής (17 Ιουνίου 1996)

Η Επιτροπή, όπως ήδη έχει δηλώσει κατά τη διάσκεψη του Συμβουλίου το Δεκέμβριο του 1994, γνωρίζει πολύ καλά ότι δεν πρέπει να χαθεί για τους κοινοτικούς οίνους η δυνατότητα διάθεσής τους στην αγορά πόσιμων οινοπνευμάτων. Κατά τη συζήτηση της μεταρρύθμισης της κοινής οργάνωσης της αγοράς του αμπελοοινικού τομέα στη σύνοδο ολομέλειας του Κοινόβουλίου τον Απρίλιο του 1995, δήλωσε εκ νέου την πρόθεσή της να λάβει υπόψη της την επιχειρηματολογία του Κοινοβουλίου σχετικά με το θέμα αυτό και να αναζητήσει ένα καλύτερο σύστημα για τη διασφάλιση αυτής της αγοράς για τους κοινοτικούς οίνους. Δεν θέλησε ωστόσο να αναλάβει δέσμευση για συγκεκριμένα μέτρα που πρόκειται να προβλεφθούν, χωρίς ωστόσο να αποκλείσει κάποια μέτρα απόσταξης

Με το σκεπτικό αυτό, πρέπει επίσης να εξεταστεί η θέση της Επιτροπής όσον αφορά τις τροποποιήσεις του Κοινοβουλίου σχετικά με τα μέτρα απόσταξης. Η Επιτροπή είναι πάντοτε έτοιμη να τροποποιήσει, όταν χρειαστεί, την πρότασή της βάσει δύο σημαντικών κριτηρίων, την ανάγκη αφενός να διασφαλισθεί ο κοινοτικός εφοδιασμός του τομέα πόσιμων οινοπνευμάτων και την ανάγκη να διευθετηθούν οι διακυμάνσεις της συγκομιδής κατά τη λήψη αποφάσεων για την απόσταξη. Μια τέτοια προσαρμογή θα μπορούσε να πραγματοποιηθεί λαμβανομένων υπόψη ορισμένων ειδικών στοιχείων και γενικότερα του πνεύματος των τροποποιήσεων του Κοινοβουλίου.
ΓΡΑΠΤΗ ΕΡΩΤΗΣΗ E-1615/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Εφαρμογή της προτάσεως περί 20:20 στη Λατινική Αμερική

Σε ποίον βαθμό επεδίωξε η Επιτροπή να εφαρμόσει την πρόταση περί 20:20 όσον αφορά την αναπτυξιακή βοήθεια που παρέχει στη Λατινική Αμερική, όπως συζητήθηκε κατά την Συνάντηση Κορυφής των ΗΕ για Κοινωνικά Θέματα στην Κοπεγχάγη και επικυρώθηκε από τη διακοινοβουλευτική διάσκεψη ανάμεσα στο Ευρωπαϊκό Κοινοβούλιο και τα κοινοβούλια από τη Λατινική Αμερική;

Θα μπορούσε η Επιτροπή να υποδείξει το πρακτικό αποτέλεσμα αυτών των προσπαθειών και να προσδιορίσει ποίες περαιτέρω πρωτοβουλίες στο πεδίο αυτό σχεδιάζονται για την προσεχή διετία;

Απάντηση του κ. Marνn εξ ονόματος της Επιτροπής (10 Ιουλίου 1996)

Η Επιτροπή συμμερίζεται τη γνώμη του Κοινοβουλίου σχετικά με την καταλληλότητα της ρήτρας 20/20 ως στόχου μελλοντικής ανάπτυξης. Αυτή η ρήτρα προβλέπει ότι οι χώρες χορηγοί βοήθειας, ήτοι οι πλέον βιομηχανικές χώρες, θα πρέπει να διαθέτουν το 20% της αναπτυξιακής συνδρομής τους σε έργα που θα αφορούν τον κοινωνικό τομέα των δικαιούχων χωρών, οι οποίες με τη σειρά τους θα έχουν την υποχρέωση να διαθέτουν το 20% του προϋπολογισμού τους σε δράσεις στους ίδιους τομείς.

Αξίζει να σημειωθεί, ενδεικτικά, ότι στο άρθρο 46 της Τελικής Πράξης της XIIης διακοινοβουλευτικής συνδιάσκεψης Κοινότητας - Λατινικής Αμερικής αναφέρεται ότι η εν λόγω ρήτρα δεν εγκρίθηκε από τους συμμετέχοντες στη συνεδρίαση της Κοπεγχάγης. Από την άλλη πλευρά οφείλουμε να τονίσουμε ότι, αν και η ρήτρα 20/20 αναμφισβήτητα αφορά την Κοινότητα, απευθύνεται ειδικότερα στα κράτη μέλη.

Το τμήμα του προϋπολογισμού που προορίζεται, στο πλαίσιο της συνεργασίας με τη Λατινική Αμερική, για τον κοινωνικό τομέα, όπως ορίστηκε κατά τη συνδιάσκεψη της Κοπεγχάγης, υπερβαίνει κατά πολύ το 20% και, κατά συνέπεια, εναρμονίζεται πλήρως με τις συστάσεις της συνόδου κορυφής.

Τέλος, οι συστάσεις που διατυπώθηκαν κατά την ανωτέρω σύνοδο ελήφθησαν υπόψη σε μεγάλο βαθμό στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο με θέμα «Ευρωπαϊκή Ένωση και Λατινική Αμερική: επικαιρότητα και προοπτικές ενίσχυσης της εταιρικής σχέσης 1996-2000», όπου καθορίζονται οι γενικές κατευθύνσεις της συνεργασίας με τη Νότιο Αμερική για την προσεχή πενταετία.

Όσον αφορά το αποτέλεσμα των δράσεων που ανέλαβε η Επιτροπή στον εν λόγω τομέα, το Αξιότιμο Μέλος του Κοινοβουλίου παραπέμπεται αφενός στην έκθεση εκτέλεσης και στο πρακτικό των αποτελεσμάτων που διαβιβάστηκαν στο Κοινοβούλιο σχετικά με τα αποτελέσματα των μεικτών επιτροπών, όπως ορίζει το άρθρο 30 της Τελικής Πράξης της προαναφερθείσας συνδιάσκεψης, και αφετέρου στις εκθέσεις αξιολόγησης και στην ετήσια έκθεση της διεύθυνσης «Λατινική Αμερική», οι οποίες θα τεθούν στη διάθεση του Αξιότιμου Μέλους του Κοινοβουλίου εφόσον το ζητήσει.
ΓΡΑΠΤΗ ΕΡΩΤΗΣΗ E-0666/96 υποβολή: Bernie Malone (PSE) προς την Επιτροπή (15 Μαρτίου 1996)

Θέμα: Προγράμματα κινητικότητας του ανθρώπινου δυναμικού, για ακαδημαϊκούς

Ερωτάται η Επιτροπή εάν υπάρχουν προγράμματα κινητικότητας του ανθρώπινου δυναμικού, για ακαδημαϊκούς των κρατών μελών.

Εάν δεν υπάρχουν, προτίθεται η Επιτροπή να υιοθετήσει κάποιο τέτοιο πρόγραμμα;

Απάντηση της κ. Cresson εξ ονόματος της Επιτροπής (21 Μαΐου 1996)

Όλα τα κοινοτικά προγράμματα για την έρευνα και την τεχνολογική ανάπτυξη είναι ανοικτά στη συμμετοχή των πανεπιστημίων και των ερευνητικών κέντρων. Προγράμματα όπως το HCM (ανθρώπινο κεφάλαιο και κινητικότητα, 1992-1994) και του TMR (επιμόρφωση και κινητικότητα των ερευνητών, 1994-1998) είναι αντικείμενο έντονης αξιοποίησης εκ μέρους των ακαδημαϊκών που συμμετέχουν και στις τέσσερις δραστηριότητες (επιμόρφωση μέσω της έρευνας, δημιουργία ερευνητικών δικτύων, πρόσβαση στις εγκαταστάσεις μεγάλης κλίμακας και διοργάνωση ευρωδιασκέψεων, θερινών σχολών και εργαστηριακών τμημάτων). Χιλιάδες πανεπιστημιακών αποφοίτων και διδακτόρων από όλα τα κράτη μέλη και από περισσότερα από 1000 ερευνητικά ινστιτούντα, συμπεριλαμβανομένης της μεγάλης πλειοψηφίας των πανεπιστημιακών σχολών, συμμετέχουν στο HCM και στο TMR.

Το πρόγραμμα Erasmus ενεκρίθη με απόφαση του Συμβουλίου στις 15 Ιουνίου 1987 ((Απόφαση 87/327/ΕΟΚ του Συμβουλίου - ΕΕ L 166 της 25.6.1987. )), με στόχο την προαγωγή της κινητικότητας των φοιτητών και τη συνεργασία μεταξύ των ιδρυμάτων ανώτατης εκπαίδευσης, συμπεριλαμβάνοντας παράλληλα την κινητικότητα των διδασκόντων. Οι δραστηριότητες του προγράμματος Erasmus εντάχθηκαν στο πρόγραμμα Socrates, πρόγραμμα δράσης για τη συνεργασία στον τομέα της εκπαίδευσης που ενεκρίθη στις 14 Μαρτίου 1995 ((Απόφαση 819/95/ΕΚ του Ευροπαϊκού Κοινοβουλίου και του Συμβουλίου - ΕΕ L 87 της 20.4.1995. )). Στο πλαίσιο του κεφαλαίου 1 του προγράμματος Socrates, ανώτατη εκπαίδευση (Erasmus), χορηγείται οικονομική βοήθεια στα πανεπιστήμια για τη διοργάνωση της κινητικότητας των φοιτητών και των διδασκόντων αλλά εισήχθησαν επίσης και νέες δραστηριότητες που σχετίζονται με τη φυσική κινητικότητα στο Socrates. Πρόκειται για εντατικά προγράμματα, σύντομα προγράμματα μελέτης που συγκεντρώνουν φοιτητές και διδάσκοντες από διάφορες επιλέξιμες χώρες καθώς και προπαρασκευαστικές επισκέψεις που επιτρέπουν στους διδάσκοντες και στο διοικητικό προσωπικό των ανώτατων εκπαιδευτικών ιδρυμάτων να πραγματοποιούν επισκέψεις σε αντίστοιχα ιδρύματα με στόχο την προετοιμασία των βάσεων των μελλοντικών δραστηριοτήτων συνεργασίας.
ΓΡΑΠΤΗ ΕΡΩΤΗΣΗ E-0832/96 υποβολή: Hedwig Keppelhoff-Wiechert (PPE) προς την Επιτροπή (12 Απριλίου 1996)

Θέμα: Άνιση μεταχείριση εκ μέρους των Ολλανδικών Αρχών

Ένας πολίτης από την εκλογική μου περιφέρεια επισκέφθηκε την ολλανδική πόλη Άμστερνταμ. Εκεί χρησιμοποίησε μια δημόσια θέση στάθμευσης που υπάγεται στην υπηρεσία Parkerbeheer. Τοποθέτησε σε εμφανές σημείο στο αλεξήνεμο του αυτοκινήτου του την απαιτούμενη απόδειξη πληρωμής. Μολονότι ότι επέστρεψε για να πάρει το αυτοκίνητό του λίγα λεπτά προ της εκπνοής του επιτρεπόμενου χρόνου στάθμευσης, διαπίστωσε ότι είχε πάρει αδικαιολόγητα κλήση και το αυτοκίνητό του ήταν ακινητοποιημένο με «δαγκάνα». Ο αυτοκινητιστής διαμαρτυρήθηκε στην υπηρεσία Parkerbeheer για το περιστατικό, αλλά εκεί του ζητήθηκε να καταβάλει αμέσως το πρόστιμο. Παρά τις επανειλημμένες διαμαρτυρίες του στη συνέχεια, δεν του επιστράφηκε το πρόστιμο που αδίκως του επιβλήθηκε. Όλες οι διαμαρτυρίες του απορρίφθηκαν ως αβάσιμες.

1. Είναι υπόψη της Επιτροπής οι αδικαιολόγητες αυτές πρακτικές, και τί προτίθεται να πράξει γι' αυτό;

2. Συμμερίζεται η Επιτροπή την άποψη ότι το συγκεκριμένο περιστατικό αποτελεί δυσμενή μεταχείριση πολίτη της Ευρωπαϊκής Ένωσης, και συγκεκριμένα ενός Γερμανού στην Ολλανδία;

3. Αξιολογείται η πράξη αυτή ως παράβαση του ευρωπαϊκής νομοθεσίας;

4. Πιστεύει η Επιτροπή ότι η συγκεκριμένη πρακτική στρέφει τους πολίτες κατά της διαδικασίας της ευρωπαϊκής ενοποίησης;

5. Πρόκειται η Επιτροπή να ακυρώσει την απόφαση των ολλανδικών Αρχών κατά πολίτη της Ευρωπαϊκής Ένωσης, και στο πλαίσιο αυτό υπάρχει δυνατότητα επιστροφής του προστίμου;

Απάντηση του κ. Kinnock εξ ονόματος της Επιτροπής (23 Μαΐου 1996)

Η Επιτροπή δεν έχει δικαιοδοσία να ασχοληθεί με το ζήτημα που θέτει η ερώτηση, το οποίο αποτελεί αποκλειστική αρμοδιότητα των ολλανδικών αρχών.

Στην περίπτωση που περιγράφει το αξιότιμο μέλος δεν προκύπτει παράβαση της κοινοτικής νομοθεσίας.
ΓΡΑΠΤΗ ΕΡΩΤΗΣΗ E-1778/96 υποβολή: Ian White (PSE) προς την Επιτροπή (3 Iουλίου 1996)

Θέμα: Βρεφικό γάλα

Στα τέλη Μαΐου 1996, ο βρετανικός τύπος ανέφερε ότι η Ευρωπαϊκή Επιτροπή απέρριψε τις κατηγορίες ότι εννέα μάρκες βρεφικού γάλακτος βρετανικής παραγωγής περιείχαν απαράδεκτα υψηλά επίπεδα φθαλικού άλατος και ότι αποτελούν κίνδυνο για την υγεία των ενηλίκων και των βρεφών. Αναφέρεται ότι αυτή η «διαδικασία έγκρισης» πραγματοποιήθηκε εντός 48 ωρών.

Θα μπορούσε να δηλώσει η Επιτροπή:

1. Τις επωνυμίες των προϊόντων αυτών τα οποία σύμφωνα με τις ανωτέρω πληροφορίες εγκρίθηκαν.

2. Σε ποια βάσει παρασχέθηκε η «έγκριση» αυτή.

3. Τα ονόματα και τις διευθύνσεις των εργαστηρίων της Επιτροπής ή των εξουσιοδοτημένων από την Επιτροπή εργαστηρίων όπου διεξήχθησαν επιστημονικοί έλεγχοι.

4. Σε ποια επιστημονική βάση παρασχέθηκε η «έγκριση» αυτή.

5. Εάν επιβεβαιώνει ότι πράγματι διεξήχθησαν επιστημονικοί έλεγχοι στα εν λόγω προϊόντα.

6. Σε ποια νομική βάση ζητήθηκε από την Επιτροπή να ενεργήσει σχετικώς.

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-1593/96 και E-1778/96 (19 Ιουλίου 1996)

Μετά από αναφορές στα βρεταννικά μέσα ενημέρωσης, η Επιτροπή, με δική της πρωτοβουλία, ζήτησε στις 28 Μαΐου 1996 από τον σύνδεσμο του Ηνωμένου Βασιλείου στο κοινοτικό ταχύ σύστημα συναγερμού, πληροφορίες για τα επίπεδα των φθαλικών ενώσεων που διαπιστώθηκαν στα βρεφικά παρασκευάσματα, καθώς και για τις χρησιμοποιηθείσες μεθόδους αναλύσεως. Ο σύνδεσμος του Ηνωμένου Βασιλείου ανταποκρίθηκε στο αίτημα αυτό στις 29 Μαΐου 1996. Όλα τα στοιχεία που περιήλθαν στην Επιτροπή δημοσιοποιήθηκαν από τις αρχές του Ηνωμένου Βασιλείου. Τα στοιχεία αφορούν σειρά βρεφικών τροφών στη βρεταννική αγορά, ορισμένα εκ των οποίων παράγονται σε άλλα κράτη μέλη.

Ζητήθηκε επίσης και από τα άλλα κράτη μέλη να διαβιβάσουν τα τυχόν διαθέσιμα στοιχεία σχετικά με τα επίπεδα των φθαλικών ενώσεων στα βρεφικά παρασκευάσματα και στις βρεφικές τροφές.

Τα στοιχεία που διαβιβάστηκαν από το Ηνωμένο Βασίλειο καθώς και τα στοιχεία που διαβιβάστηκαν από άλλα κράτη μέλη, αξιολογήθηκαν από την επιστημονική επιτροπή τροφίμων, στη συνεδρίασή της της 5ης-6ης Ιουνίου 1996. Η επιτροπή κατέληξε στο συμπέρασμα ότι τα διαπιστωθέντα επίπεδα φθαλικών ενώσεων δεν πρέπει να ανησυχούν για το κοινό. Η Επιτροπή θα διαβιβάσει απευθείας στο αξιότιμο μέλος του Κοινοβουλίου και στη γραμματεία του Κοινοβουλίου τη γνώμη της επιτροπής.

Η γνώμη της επιστημονικής επιτροπής τροφίμων στηρίχθηκε στα στοιχεία για τα επίπεδα των φθαλικών ενώσεων που διαπιστώθηκαν στα βρεφικά παρασκευάσματα και στις βρεφικές τροφές, τα οποία διαβιβάστηκαν από τα κράτη μέλη. Η Επιτροπή δεν προέβη σε συμπληρωματικούς επιστημονικούς ελέγχους ή μελέτες.
ΓΡΑΠΤΗ ΕΡΩΤΗΣΗ P-1144/96 υποβολή: Mark Watts (PSE) προς την Επιτροπή (3 Μαΐου 1996)

Θέμα: Μείωση της ηχορύπανσης στον αυτοκινητόδρομο M20 στο Kent

Η απόδοση στην κυκλοφορία του τελικού τμήματος του αυτοκινητοδρόμου M20 μεταξύ Maidstone και Ashford στο Kent, που χρηματοδοτήθηκε εν μέρει από την ΕΕ, έχει ανησυχήσει τους κατοίκους της περιοχής αυτής. Οι επιπτώσεις της ηχορύπανσης είναι σοβαρές και επηρεάζουν τη ζωή τους ενώ ταυτόχρονα φθείρουν την περιουσία τους.

Το οδόστρωμα έχει καλυφθεί από ανώμαλο σκυρόδεμα, υλικό που στη χρήση του δημιουργεί μεγαλύτερο θόρυβο απ' ότι άλλες επιστρώσεις, όπως π.χ. η πορώδης άσφαλτος. Στον αρχικό σχεδιασμό τα προβλεπόμενα επίπεδα θορύβου ήταν πολύ χαμηλότερα από ότι αποδείχτηκε στην πράξη. Συνεπώς είναι αδύνατη η εγκατάσταση υλικών μέσων ελάττωσης του θορύβου, όπως στηθαία ή αναχώματα κατά μήκος του δρόμου, παρόλο που εν τω μεταξύ προσφέρθηκαν στους κατοίκους διπλοί υαλοπίνακες. Η μέθοδος αυτή όμως δεν καλύπτει το ευρύτερο περιβάλλον, όπως κήπους και ανοικτούς χώρους, και είναι αναποτελεσματική κατά τους θερινούς μήνες 7 επιπλέον δεν προσφέρθηκε σε όλα τα πληττόμενα νοικοκυριά.

Προτίθεται η Επιτροπή να διερευνήσει το πρόβλημα και να εξετάσει τη δυνατότητα διάθεσης κονδυλίων για την καταπολέμηση της συγκεκριμένης αυτής μορφής ηχορύπανσης, δεδομένου ότι ο δρόμος αυτός χρηματοδοτήθηκε εν μέρει από την ΕΕ, και δεδομένου ότι αποτελεί τμήμα του Διευρωπαϊκού Δικτύου;

Απάντηση του κ. Kinock εξ ονόματος της Επιτροπής (7 Ιουνίου 1996)

Όσον αφορά τα πρότυπα που ισχύουν για την κατασκευή δρόμων με περιορισμό του θορύβου, η Επιτροπή καλεί το Αξιότιμο Μέλος του Κοινοβουλίου να ανατρέξει στην απάντησή της στη γραπτή ερώτηση Ε-403/96 του κ.Megaly ((ΕΕ αριθ. C 217, 26.7.1996. )). Eπίσης η Επιτροπή επισημαίνει συγκεκριμένα ότι στο πλαίσιο του τετάρτου ερευνητικού της προγράμματος-πλαισίου διεξάγει έρευνα σχετικά με τις τεχνικές σχεδιασμού και κατασκευής δρόμων η οποία είναι δυνατόν να αποτελέσει τη βάση για μελλοντικά πρότυπα. Η ηχορύπανση συγκαταλέγεται μεταξύ των θεμάτων του εν λόγω προγράμματος.

Σχετικά με την χρηματοδότηση του αυτοκινητόδρομου Μ20 από την Κοινότητα, αυτή πραγματοποιήθηκε στο πλαίσιο των προγραμμάτων για την υποδομή των μεταφορών του 1986 και 1989 (χορηγήθηκαν 9 MECU το 1986 και 2,8 MECU το 1989 για την κατασκευή του τμήματος Maidstone-Ashford).

Όπως γνωρίζει το Αξιότιμο Μέλος του Κοινοβουλίου, σύμφωνα με τον κανονισμό που καθορίζει τους γενικούς κανόνες για τη χορήγηση κοινοτικής ενίσχυσης στον τομέα των διευρωπαϊκών δικτύων ((Κανονισμός (ΕΚ) αριθ. 2236/95 του Συμβουλίου, ΕΕ αριθ. L 228 της 23.9.1995. )), η χρηματοδοτική στήριξη μπορεί να λάβει τη μορφή μελετών σκοπιμότητας, εγγυήσεων δανείων, επιδοτήσεων επιτοκίου και, σε έκτακτες περιπτώσεις, άμεσων ενισχύσεων για επενδύσεις. Η στήριξη προορίζεται κυρίως για την αντιμετώπιση τυχόν οικονομικών δυσχερειών που μπορούν να προκύψουν κατά την εναρκτήρια φάση ενός έργου διευρωπαϊκού δικτύου. Το κόστος της ηχορύπανσης και άλλα έργα για την προστασία του περιβάλλοντος μπορούν να τύχουν χρηματοδότησης δυνάμει του εν λόγω κανονισμού εάν αποτελούν μέρος ενός νέου ή βελτιωμένου έργου.
ΓΡΑΠΤΗ ΕΡΩΤΗΣΗ E-1426/96 υποβολή: Klaus Rehder (PSE) προς την Επιτροπή (6 Iουνίου 1996)

Θέμα: Ερωτηματολόγια προς Χώρες της Κεντρικής και Ανατολικής Ευρώπης (ΧΚΑΕ) για την προετοιμασία της προσχώρησης στην ΕΕ

1. Με ποιό τρόπο συμπεριέλαβε η Επιτροπή το Ευρωπαϊκό Κοινοβούλιο και τις επιτροπές του στην εκπόνηση των ερωτηματολογίων για την προσχώρηση στην ΕΕ, τα οποία απεστάλησαν πρόσφατα στις ΧΚΑΕ;

2. Πότε διαβίβασε ή πότε θα διαβιβάσει η Επιτροπή τα ερωτηματολόγια αυτά στο Κοινοβούλιο;

3. Με ποιόν τρόπο θα συμμετάσχει το Ευρωπαϊκό Κοινοβούλιο και οι Επιτροπές του στην αξιολόγηση των εν λόγω ερωτηματολογίων;

Απάντηση του Κ.Van den Broek εξ ονόματος της Επιτροπής (11 Ιουλίου 1996)

Η γνωμοδότηση της Επιτροπής σχετικά με τυχόν αίτηση για ένταξη στην Ένωση σύμφωνα με το Άρθρο Ο της Συνθήκης για την Ευρωπαϊκή Ένωση συνίσταται σε μια εις βάθος ανάλυση της γενικότερης κατάστασης της χώρας που υποβάλλει την αίτηση με σκοπό την προετοιμασία της έκδοσης μιας απόφασης σχετικά με το αν πρέπει να αρχίσουν διαπραγματεύσεις για ένταξη. Η γνωμοδότηση πρέπει να εξετάζει όλες τις πτυχές του «κοινοτικού κεκτημένου» το οποίο αποτελεί τη βάση για κάθε αίτηση για ένταξη. Συνηθίζεται η Επιτροπή να καταρτίζει ένα ερωτηματολόγιο για την κάθε χώρα που επιθυμεί να γίνει μέλος της Ένωσης με ερωτήματα τεχνικής φύσεως, έτσι ώστε να διασφαλίζεται η ύπαρξη μιας κοινής βάσης που θα επιτρέπει στην Επιτροπή να προχωρήσει στην αξιολόγηση.

Τα ερωτηματολόγια στάλθηκαν, στις 26 Απριλίου 1996 στις χώρες της κεντρικής και ανατολικής Ευρώπης που υπέβαλαν αίτηση ένταξης. Αντίγραφα των ερωτηματολογίων διαβιβάστηκαν στο Κοινοβούλιο και τα Αξιότιμα Μέλη του Κοινοβουλίου μπορούν να προμηθευτούν αντίγραφα κατόπιν σχετικής αίτησης στην Επιτροπή.

Ο Επίτροπος Κ. Van den Broek εξήγησε τις ρυθμίσεις που διέπουν την προετοιμασία των γνωμοδοτήσεων κατά τη διάρκεια της συνόδου του Κοινοβουλίου τον Απρίλιο και κατά τη διάρκεια των μεταγενέστερων συνεδριάσεων των κοινών κοινοβουλευτικών επιτροπών.

Αν και η επεξεργασία των αποτελεσμάτων των ερωτηματολογίων παραμένει στην αρμοδιότητα της Επιτροπής, η ίδια η Επιτροπή προτίθεται να διατηρήσει στενή επαφή με τις σχετικές κοινοβουλευτικές επιτροπές και τις κοινές κοινοβουλευτικές επιτροπές κατά τη διάρκεια της διαδικασίας, έτσι ώστε να εξετασθούν τα θέματα που ενδιαφέρουν το Αξιότιμο Μέλος του Κοινοβουλίου.
ΓΡΑΠΤΗ ΕΡΩΤΗΣΗ P-1431/96 υποβολή: Phillip Whitehead (PSE) προς την Επιτροπή (29 Μαΐου 1996)

Θέμα: Παροχή χρηματοπιστωτικών υπηρεσιών

Κατά την εξέταση του θέματος των πωλήσεων εξ αποστάσεως το Δεκέμβριο του 1995 η Επιτροπή ανέλαβε τη δέσμευση να υποβάλει έως το Φεβρουάριο του 1996 σχετική ανακοίνωση και πρόγραμμα δράσης. Όπως πληροφορούμαι, η Επιτροπή αναμένεται να εγκρίνει αυτή την εβδομάδα αντί της ανακοίνωσης ένα Πράσινο Βιβλίο, το οποίο όμως δεν θα περιέχει πρόγραμμα δράσης. Σημαίνει άραγε τούτο ότι η Επιτροπή δεν θεωρεί αναγκαία την ανάληψη δράσης σ' αυτό τον τομέα; Εάν ναι, για ποιό λόγο;

Δεν νομίζει η Επιτροπή ότι υπό το φως του εν λόγω Πράσινου Βιβλίου η Επιτροπή Συνδιαλλαγής που αναμένεται να συνέλθει για την οδηγία σχετικά με τις πωλήσεις εξ αποστάσεως θα έπρεπε να εξετάσει τη δυνατότητα εφαρμογής αυτής της οδηγίας και στις χρηματοπιστωτικές υπηρεσίες;

Απάντηση του κ. Monti εξ ονόματος της Επιτροπής (1 Ιουλίου 1996)

Στις 22 Μαΐου 1996, η Επιτροπή εξέδωσε Πράσινο Βιβλίο με τίτλο «χρηματοπιστωτικές υπηρεσίες: ικανοποίηση των προσδοκιών των καταναλωτών» ((COM (96) 209 τελικό )) το οποίο καλύπτει το ζήτημα της πολιτικής καταναλωτών όσον αφορά τις χρηματοπιστωτικές υπηρεσίες, συμπεριλαμβανομένης της πώλησης από απόσταση υπηρεσιών αυτού του είδους. Το Λευκό Βιβλίο κοινοποιήθηκε στο Κοινοβούλιο, στο Συμβούλιο, στην Οικονομική και Κοινωνική Επιτροπή καθώς και στο Ευρωπαϊκό Νομισματικό Ίδρυμα.

Στο μέρος ΙΙΙ του Πράσινου Βιβλίου, η Επιτροπή τονίζει ότι πρέπει να εξεταστεί η θέση των καταναλωτών έναντι της ανάπτυξης των πωλήσεων από απόσταση. Αυτό δεν σημαίνει ότι αποκλείεται η ανάληψη πρωτοβουλιών, συμπεριλαμβανομένης της πιθανότητας έκδοσης νομοθετικού κειμένου υποχρεωτικού χαρακτήρα. Η Επιτροπή δεσμεύτηκε να διασφαλίσει ότι οι καταναλωτές των χρηματοπιστωτικών υπηρεσιών θα απολαμβάνουν, στο πλαίσιο των πωλήσεων από απόσταση, ενός επιπέδου προστασίας το οποίο θα είναι ισοδύναμο με εκείνο το οποίο απολαμβάνουν κατά την αγορά των λοιπών αγαθών και υπηρεσιών.

Η Επιτροπή σχεδιάζει να οργανώσει ακρόαση των ενδιαφερομένων μερών το φθινόπωρο του 1996. Τα αποτελέσματα αυτής της διαδικασίας διαβούλευσης και της ακρόασης θα αποτελέσουν τη βάση επί της οποίας η Επιτροπή θα εκτιμήσει το κατά πόσο είναι απαραίτητη η ανάληψη περαιτέρω πρωτοβουλιών, συμπεριλαμβανομένης της έκδοσης νομοθετικού κειμένου.

Κατά την ψηφοφορία, σε δεύτερη ανάγνωση, η οποία πραγματοποιήθηκε στο Κοινοβούλιο το Δεκέμβριο του 1995 ((ΕΕ C 17, 22.1.1996 )) σχετικά με πρόταση οδηγίας για τις πωλήσεις από απόσταση, οι διάφορες τροποποιήσεις που πρότεινε το Κοινοβούλιο όσον αφορά την εισαγωγή των χρηματοπιστωτικών υπηρεσιών εντός του πεδίου εφαρμογής της οδηγίας δεν συγκέντρωσαν την απαραίτητη ειδική πλειοψηφία. Η Επιτροπή θεωρεί ότι το ζήτημα αυτό δεν μπορεί να συζητηθεί, από νομική άποψη, κατά την διαδικασία συνδιαλλαγής.
ΓΡΑΠΤΗ ΕΡΩΤΗΣΗ E-1405/96 υποβολή: Laura De Esteban Martin (PPE) προς την Επιτροπή (6 Iουνίου 1996)

Θέμα: Ευρωμεσογειακή Διάσκεψη Βαρκελώνης

Μπορεί η Επιτροπή να διευκρινίσει σε ποιό στάδιο βρίσκεται η έγκριση των μέτρων, πρωτοβουλιών και δράσεων που συμφωνήθηκαν κατά την Ευρωμεσογειακή Διάσκεψη της Βαρκελώνης;

Απάντηση του κ. Marin, εξ ονόματος της Επιτροπής (10 Ιουλίου 1996)

Μετά την ευρω-μεσογειακή διάσκεψη της Βαρκελώνης ανακπτύχθηκε ισχυρή πολιτική βούληση, τόσο από την πλευρά των κρατών μελών, όσο και από τους μεσογειακούς εταίρους, για την διοργάνωση ταχείας και αποτελεσματικής συνέχειας της διάσκεψης, την διοργάνωση συνεδριάσεων στο πλαίσιο του προγράμματος εργασίας και την ανάπτυξη νέου πολυμερούς διαλόγου.

Aπό την αρχή του έτους συνέρχονται συνεδριάσεις σχετικά με τρείς πλευρές της δήλωσης, την πολιτική, την οικονομική και την κοινωνική: πέντε ευρωμεσογειακές υπουργικές συνδιασκέψεις - για την πολιτιστική κληρονομιά, τη βιομηχανία, τον τουρισμό, την ενέργεια και την κοινωνία της πληροφόρησης - διοργανώθηκαν από την ιταλική προεδρία. Διοργανώθηκαν επίσης από την προεδρία και την Επιτροπή συνεδριάσεις εμπειρογνωμόνων για την έρευνα, το περιβάλλον, τους κανόνες καταγωγής, τις στατιστικές, τις μικρές και μεσαίες επιχειρήσεις (ΜΜΕ) και την οργανωμένη εγκληματικότητα. Για το 1996, προβλέπεται δεκάδα γεγονότων που συγκεντρώνουν την κοινωνία των πολιτών (θρησκεία, βιομηχανικές ομοσπονδίες, κοινωνικοί εταίροι).

Εξάλλου, η ευρω-μεσογειακή επιτροπή της διαδικασίας της Βαρκελώνης συνήλθε δύο φορές για να συντονίσει το σύνολο των δραστηριοτήτων και να καθορίσει ορισμένους κανόνες διαδικασίας. Τέλος ο πολιτικός διάλογος και ο διάλογος ασφαλείας συγκέντρωσε, στο πλαίσιο της ομάδας, ανώτατους υπαλλήλους.

Το σύνολο των μεσογειακών εταίρων συμμετείχε ενεργά σε όλες τις δραστηριότητες. Το χρονοδιάγραμμα των ενεργειών με προτεραιότητα για το 1996 ανακοινώνεται τακτικά στο Κοινοβούλιο.

Κατά τη διάρκεια του δεύτερου εξαμήνου του 1996, θα αναληφθούν πολλές πρωτοβουλίες, ιδίως συνεδριάσεις των υπουργών της αλιείας και των εσωτερικών και συνεδριάσεις εμπειρογνωμόνων για τις θαλάσσιες μεταφορές και την οικονομική μετάβαση.